p. 7

Nicolaus de Rocca senior

Epistolae

2

Nicolaus registrator rogat magistrum P. de Vinea ut ipsum removeat ab

officio registrandi.

Etsi conceptum iam diutini temporis tractu propositum, quod torpentis

hucusque silentii sera perstrinxit, imprudentie rigor informat et negligentie

fere nota respergit, caute tamen macula purgatur inertie et imprudentie

sic livor abluitur, quo, quanquam scribentis aviditas hactenus sibi

quodammodo displicendo siluerit, salubrius tamen speravit et credidit, ut

tacentis coloni qualitas cognosceretur a fructibus, quam operum experimenta

suorum improvisa relatione iactantia testaretur. Reputavi decentius

alienis contiones detegi labiis, quam, per arrogantie vitiose suffragium,

que cuiuslibet oratoris deturpat officium, superstitiosius vestris

aspectibus accedendum. Sed ne reddar ulterius de mora culpabilis et de

p. 8

negligentia vitiosus*,* labores continuos quibus corpus assidue lacessitur et

anima, tanquam fidelis et passivus interpres vestre benignitatis auditui,

que cunctorum curas diligenter examinat, aggredior relaturus. In quibus

licet manus utpote patiens ore sit doctior, cum omnis passio in actu sit

potior quam sermone, quantum tamen sermoni meo licuerit, lectio vobis

epistole presentis explanat. Fuit itaque, domine, quod postquam officium

registrandi, quod baiuli sibi crediti tantum imbibit animum, velut me

quedam species servitutis, implicuit, quasi factus corpus unum cum

calamo et persona eadem cum quaterno; sic sudavi frequenter et alxi, sic me

labor continuus indesinenter oppressit, prout datus mihi quasi testis illati

martirii quaternus confitetur, quod insufficientie qualitas pro me satis

sufficienter allegat ac, preter personalis afflictionis angustias, expensarum

suffragium, quod est sepe laboriosis ossibus consolationis emplaustrum,

sicut vestram non dubito latere notitiam, patientis laboribus non respondet.

Et quod est demum omni michi labore crudelius, iuvenilis vigor

ingenii quod qualesquales studendi primitias de lactante iam ubere sugserat,

dum exercitationis deberet pasci cibariis, in manualem, proh dolor!,

operam confluit quidquid sibi debuit officio exercitationis offerri. Nec

tam laboriosi iugo martirii, ut emulante ore non loquar, collum supposuissem

et humeros, nisi principiate passionis instantia melioris boni presagium

promisisset. Sed cum spes habeat improba proprium ut nunquam

p. 9

extimet satis esse quod recipit, semper meus in statera fiducie suspensus

est animus ut aliquam beneficii fecundiorem particulam de tanti laboris

puteo, vestre provisionis cooperante clementia, subiectus exhauriat et

devotus attingat. Imploratur igitur vestre benignitatis officium ut, cum

anni iam circulum et ultra, si verum fatear, in sollicitudine registrandi

consumpserim et consumpti iam fere nequeat ultra conditio, vel rediturum

si placeat licentietis ad propria, vel in domo summi principis, in qua

mansiones multe sunt, locum ubi gratius et fructuosius serviam prefigatis.

Cum benefaciendi quibuslibet regnet in pectore vestro potentia, dum reserat

nemo quod clauditis et quod reseratis per consequens nemo claudit;

regnat scientia, dum, si me non fallit opinio, scire vobis datum est

celitus quicquid utilitatis sub pallio solis absconditur, quicquid rationalis

humanitas apprehendit; regnat et debitum, dum si quidquid virtutis

habuit in vos mater natura iam confluit, ex necessitate quadam

effudit in alios vestra liberalitas quod habetis. Ut currus qui currat

equalius quem perficit in rotarum parelitate quaternitas, procedat de

vestri pectoris archa voluntas utinam perfectio quasi quarta.

p. 12

4

Fridericus etc. Iohanni Turdo, per Nicolaum de Rocca.

p. 13

Lugubrem Turbetti filii tui casum, vulgaris fame fortassis linguositate

precognitum, cuius doloris aculeus, prius dominica pectora pertransiens

quam paterna, fecit in nobis quantum licuit et decuit stationem, infesto

tibi stylo describimus. Et licet eiusdem obitus nos in eiusdem obsequii

subtractione turbaverit, et te, sicut firmiter credimus, in carnis decisione

medullitus venabulo quodam inopinato percutiat, si modus tamen

et qualitas mortis attenditur, consolationis remedium, quod nos iam

exinde probabili ratione concepimus, locum grandem invenire firmiter

opinamur in patre. Dum enim idem filius tuus camere nostre servitiis assiduus

et obsequiosus insisteret, in combustione castrorum nostrorum Victorie,

ubi eum forte potuerat a rebellium nostrorum manibus fuga subducere,

p. 14

devotionis firme constantia, que vix cadere consuevit in iuvenem,

gladii superante terrorem cruenta maluit cede succumbere,

quam dimissis aule nostre servitiis saluti proprie per absentationis subsidium

providere. Ex hac ergo quam diximus causa precipua, doloribus

tuis consolationis unguenta porrigimus et mandamus, ut, cum eiusdem

filii tui defuncti vivat in nostri cordis essentia, carne deficiente, memoria,

et turpe sit in prudente viro consolationis remedium, lassitudo

dolendi, modum fundendis lacrimis apponere studeas, et causam in

nobis consolationis assumas. Datum apud Burgum XX. aprilis, VI.

indictionis.

p. 15

5

Respondet Nicolaus de Rocca ad quandam epistolam sibi missam.

Ex rescriptis vestris archana lambentibus aperteconnicitur quod sollicitantis

vos previa scripta tetigerint et pectoris vestri ianuas insipida mordicatione

pulsarint, dum verbis quasi remissa sunt verbera et contumelias

arbitror redditas omeliis. Qualiter enim de sompno vel otio me ducis

industria vel segnis mathematici sagacitas arguit, qui, ex longa consuetudine

rebus afferente constantiam, commodis rei publice semper invigilo et

gerendis negotiis nunquam minus otiosus exhibeor, quam cum videor

otiosus? Fateor quidem loca temporibus et tempora decreta solatiis, quibus

Tuentis nos omnes nobilis et grandis essentia satis posset quorumlibet

tutelas abducere et deliciosa corpus dulcedine recreare. Sed cum omnia

tempus habeant et in omnibus una semper sit virtus servare modum,

mirum satis est si querat in bruma quis metere, vel in solis ardoribus seminare,

si satagat etiam de glacie flores excerpere vel elicere mel de petra.

Quod si forte non fortis Regiana subtilitas, verbis potius assueta quam factis,

minus eleganter intulerit quod ex venandi solatio usus armorum non

pereat, sed ad bella reddatur vena fecundior et ad ictus assuescat facilior

excussio lacertorum, certe videtur magicum et spirituale iudicium minus

id diligenter advertere, et supra se de talibus cogitare. Cum enim eadem

esse non valeant, quorum cause previe sunt diverse, aliud est humanis

p. 16

arcubus arces et ictus opponere et aliud fermis saltibus, quos ab illis substantialis

differentia separat, rationis arcus et gladios applicare. Sed de hiis

omnibus ducis nostri, prudentis ad omnia, cuius est proprie proprium

iudicare, sententia dirimat, et collateralium Tyronum industria promiscua

deliberatione disceptet. Desistat igitur obiectio Liguris ministrorum altaris,

quos inanis cupiditas ad Regni dapes armaverat, relegata nunc exempla

producere et antiquitatis officium increpare, cum in illorum victoria

non opus humanum fuerit, sed divinum, et in hoc numquam sapientia

quantumvis antiquata desipiat, sed quanto plus in tempora labitur, vel per

manus liberaliter dispensatur, tanto plus effluit et fructus placidiores

adducit. Nichilominus tamen, ut nobis loqui cum reverentia liceat, et sine

reprehensione loquamur, cum ministri Sathane, satellites Belial, inimici

fidei, perversores legis ad Regni opulentias anhelantes voluerunt in alienas

messes ponere falces suas, in quantum permisit humana fragilitas ictus

apposuimus, a sompno destitimus et de otio secessimus ad laborem. Sicut

dux noster testis fidelis vestrique auriga peritus, cuius testimonium

verum perhibere potest testimonium veritati et apostate sui iudicio, quod

philosophantium dignitas ad sui collegium non admittat, contempletur, et

iudicet augur noster vagos et refugos discursus astrorum et nos, qui terrenis

curis et studiis insudamus, patiatur et audiat iudicare de ceteris. Ad id

autem, quod novissima clausula cedule, per aliam manum scripta, continuit,

breviter respondemus quod ordo sapientis est sic rerum ordinem

limitare, ut nec ante cibum ex famis otiositate contorpeat, nec post ex

assumptorum multiciplitate sordescat.

p. 17

6

Episcopo Pactensi Nicolaus de Rocca.

Multiplici vobis, domine, ratione congaudeo, quod in paradiso deliciarum

et loco pascue fortune vos celebris felicitas collocavit. Gaudeo quippe

vos Ligurum accidentia subito non timere tonitrua. Gaudeo viarum discriminosis

eventibus et hospitiorum non minus dubiis cessisse periculis.

Gaudeo vos illam virtutem, securitatis alumpnam, levius verbo quam facto

portabilem, verum sophisticam, melius ori quam corpori consonam, qua

iam nos omnes ditatos inspicimus, corporalem inopiam non sentire. Gaudeo

sospites adesse vos corpore, ut sistat saltem persone secunde suffragium,

cui passiones absentium familiari quodammodo conquestione

monstrentur. Gaudeo vos abesse loco, non animo, manifesta ratione presumens

quod, exaudibilis utinam in ore vestro, frequentetur oratio, solis

nostri circuitum metientis, iam bina temporum seu fastidita potius revolutione,

Liguriam ad hemisperium fertilis et redolentis Apulie crebris

intercessionibus vocativa. Hec igitur anxius potius recitare quam scribere,

eatenus me vobis offero, domine, quatenus ad nutum recipere me placeat

et habere. Curie siquidem conditiones et statum, qualibet scriptura lucidius,

vobis lator presentium referet viva voce, unum verumtamen scriptura

non preterit, quod si locus sit coniecturis in talibus, iam pedem in streugam

erexerimus, ad lares patrios, nisi fortune protervitas consueta, quod

absit, impedimenta traiiciat, celeriter redituri.

p. 18

7

Regi Conrado Manfredus per Nicolaum de Rocca, de morte Friderici

imperatoris.

Turbinis calicem, quem nuper de patris et domini nostri casu non minus

mentis quam oculorum infusione transumpsimus, vellemus libenter a

poculis vestris excipere, velut qui mensam vestram gratis concupimus dulcorare

deliciis, et precordia vestra placidis anxiamur gratificare pulmentis.

Sed ut dolor, quem exinde gustare vos novimus, nuntiantis sit contemplatione

remissior, licet forsitan id fame velocitas, que pennas consuevit in

adversis assumere, magnitudini vestre predixerit, nuntiantes tamen alios

elegimus prevenire, ut eo sit casui medela proclivior, quo nuntiatio nostra

maturior ad vestram notitiam deducetur. Scimus etenim, quod, si patris

virtutes attenditis, si eius, quem multipliciter natura dotaverat, complementa

pensatis, nedum vos, qui caro de carne ipsius et os de ossibus descendistis,

lugere cogimini, sed et oculi omnium universaliter ad lacrymas

convitantur. Cecidit quidem sol mundi qui lucebat in gentibus, cecidit

sol iustitie, cecidit auctor pacis. Credimus tamen quod, si circunstantias

eius consulte revolvitis, consolationis vicine remedia sentietis. Vixit enim

dominus pater noster feliciter et victoriose, dum vixit, et divine maiestatis

auctoritas, que processibus eius viventis astiterat, morientis finibus

voluit non deesse. In ipsis quidem mortis indiciis, preter dona mirifica et

beneficia gloriosa, que in testamenti serie fidelibus gratanter indulxit,

sacrosanctam Romanam Ecclesiam matrem suam in corde contrito, velut

fidei orthodosse zelator, humiliter recognovit, et dampna, que dudum

p. 19

ecclesiis, invitus forsitan, vel potius provocatus intulerat, integre restauranda

sancivit. Mirabiliter etiam Deus ipsum beavit in exitu, quod liberis

fecundatus adultis, sed persona vestra precipue, domine, in cuius humeris

honorem et onus regiminis glorificatus appendit, ad patriam, quo iter

est omnibus, feliciter utinam, victurus accessit. Ex quo pulchra spes vel

plenaria certitudo et certa fiducia datur in gentibus, ut licet occasum sol

ille petierit, per cuiusdam tamen continuationis ordinem relucescat in

vobis, et licet fructificus cultor ille iustitie, magnificus auctor pacis operas

et culturas suas moderantisomnia mortis severitate suspenderit, pacem

tamen et iustitiam semper excolat et operetur in vobis. Et sic pater abesse

non creditur, dum vivere speratur in filio, nec creditur tam pretiosa hereditas

amisisse patronum, dum eius confidit invenire dominium tam suave,

tam placidum in herede. Immo si salva patris reverentia loquimur, satis

consueto salubrius fideles vestri, scilicet regnicole, potissime sperant sub

umbra vestri dominii protegi et sub vestro regimine confoveri, ex eo

sumentes efficax argumentum, utqui nostis paternos mores nature generositate

portendere, regnantis officium, quod etas in vobis et natura consolidat,

gerere velitis in subditis et sciatis. Vos igitur, gloriosissime domine,

cuius adventum universorum mentes expectant et vota suspirant, sic

vestrorum fidelium expectationibus consulatis, ut spes que consuevit animam

plus debito dilata conterere, ipsos in tam votiva prestolatione reficiat,

et status pacificus regni vestri, quod maiestatis vestre presidium affectuose

desiderat, ex tam grati regis presentia revirescat.

p. 20

8

Magistro G. de Tocco Nicolaus de Rocca.

Quia virum virtute conspicuum alloquor, verba vellem dirigere condita,

si possem, scientie condimento, ut, quod simplex scribentis affectio non

valeret, demulcentibus saltem littera comitata suffragiis suavius informaret.

Quod mihi licet imperitia deneget, posse prohibeat et subrepat oblivio,

index tamen voluntatis, devotio cognoscatur. Cum igitur, sicut scire

vos autumo, cuncta que constant, pater et domine, data sint homini, facta

pro homine, subiecta homini, sibi concessa est super cunctis potentia

dominandi. Sed cum diversorum sit diversa sentire, diversis datur hominibus

diversa fruendi rebus opinio: alteri, qui, quantumlibet divitiis

affluat et honore grandescat, largitatis virtute succinctus, liberalitatis dexteram

aperit, devotorum amicorumque precibus flexibilis, non elatus; alteri,

qui, quanto magis habundet in opibus, parcitatis marcore perstrictus et

cupiditatis cece vitio circumplexus, nedum pulsantibus foris in atrio rebus

opima caducis eius dextera reseretur, verumtamen ne hinc inde congeste

pecunie congeries minuatur, in gazophilantium, immo in possidentium

infamiam, quinimmo possessionis subiecte censui congregate, torpore largitatis

utendo, gelidus et tepidus consumator abstinet ab utendis, rebus se,

non sibi res penitus subiungendo; alteri, qui, quantumlibet paupertatis

mole gravetur et quantumvis inopie pondere comprimatur, beate paupertatis

fomentis innixus, non suspirans ad grandia, sed circumvecta letitie

p. 21

paupertate contentus, se divitem reputat, et quod parum superest sibi sat

est. Cum rerum igitur fortuna mutabilis, que cui vult hylarem se ostendit,

quem vult in nubilo amplexatur, cuius in rota volubili quisque convolvitur,

vobis, per Dei gratiam, feliciterdirexerit gressus vestros, felicibus

auspiciis sublimando, gaudeo satis et votivus affecto, ut, illius gratia, a quo

vobis collati honoris fastigia conferuntur, dierum longitudo per consequens

feliciter evolvatur.

9

Honore coronatis et gloria, sub diversis titulis nomen habentibus,

universis in sortem domini evocatis, N*.* de Rocca nichil ad presens petere

quam quod petitur exaudiri.

Populus gentium, variis circumplexus eventibus, de salutis regula turbata

conqueritur et turbati signi discordia condolet in signato, dum salutifera

virtus, in Salvo retrograda, rescripto non obtento licentie, legittimo

p. 22

mentita colono, per peregrinos exulat incolas, et sic eius manus

iam tepida, nominis mentiente vocabulo, contrarietatem adicit in subiecto.

Etenim pro oratione singultuosa depromitur in magistri Salvi patemis

essentia humanorum distemperata temperies et, accidentium

superveniente rubigine, substantialis forme qualitas alterata. Deus numquam

voluit, quod velle debuit, huius salutis presumptive diem discessus

predicere populo, ut ad minus, contra, valitudinis succedentis

audacia, que in tempore commune sapit exitium, sufficientis opinionis

obstaculo defensionis in proviso muniretur. Eius namque compassionis

brachium capita multorum amplectitur, dum mater ipsa fidelitas

in tam fideli filio patiente turbatur, humilitas condolet, eclipsatur

honestas et virtus eloquentie, que, ipso virente, virebat, nunc patitur

in infirmo et in solo prosternitur, que per eum sedebat in solio triumphata,

ac, preter impedimenta clandestina, virtutum cancellarie chorus

nobilis et decorus, cuius pars non erat exigua, per eius absentiam cancello

tenacissimo dissoluto, imperfectam superficiem representat. A

cuius tanquam a patris universalis ecclesie uberibus, licet omnes,

precipue tamen quos note titulus superscribit, tanquam dilecti filii

p. 23

dependentes, turbantur ex merito, qui, velut fons irriguus Eufraten,

aquas dulcedinis fundens in gentibus, deiectum oratione Tullium sue

lingue misterio reformabat. Ad eius igitur primeve restitutionis ymaginem,

cum cumulate preces precantis affectum exprimant et venerabiliori

instantia emolliant animum concedentis, una queso mecum, cui

tanto subest materia dolendi prolixior, quanto de sue sospitatis adventu

fecundioris gratie fiducia speraretur, ad sedentis in throno potentiam

intercessores assistite, ut, ubi alterne conditionis disparitas et dissona

vocis emissio effectum suspenderet imperantis et executionem

petitionis forsitan impediret, oratione multiplici divinam movente clementiam

et vocum congerie supernam dexteram excitante, pugnet

et stimulet salutem circumvagam, et, velocius terminans cursum

suum, metam preveniat et medicinam adiciat salutarem, per quam

infirma roboret membra patris et expectantium filiorum, votivis successibus,

vota restauret.

p. 24

10

Amico … Nicolaus de Rocca.

De caro mihi carior factus est Petrus, dum, societatis et amicitie petree

redolens firmitatem, in binis iam litteris domini mei … mihi missis suos

sulcantis labores aratri et suadentis lingue lepores expendit, a quo dum

suavitatem ex huiusmodi sapore collegi, curialiter me reputans salutatum,

gratiose sibi vicissitudinem salutis exolvo.

11

Magistro P. Nicolaus de Rocca.

p. 25

Gavisus sum satis in lectione litterarum vestrarum, dum non nisi amicabile

verbum placidis affectibus offerebant. Nescio tamen si in corde et

cordelocuti fueritis, cum consanguinei vestri, quorum spes dependet a

vobis, aliud faciant quam scripsistis. Et sic dum verbis vestris eorum sunt

facta difformia, quid causam huius varietatis adduxerit infra pectus vestrum

debita revolutione pensate. Ego tamen, qui amicus amicis et vobis

precipue necessaria lege dilectionis astringor, quid super hoc fieri possit et

debeat provisioni vestre committo. Nec tamen credatis propterea sic

abreviatum fore me viribus, ut facultas mihi tales propulsandi molestias

denegetur. Super negotio autem fratris mei dirigi litteras, quas vestra

dilectio persuasit, presentium negotiorum et temporis qualitas diligenter

considerata non patitur. Propter quod, amice carissime, vos, qui super hoc

studium procurationis apponitis, omnem sollicitudinem principiis adhibete,

ut, iuxta verbum vestrum, in quo iam rete laxavi, desiderata

negotii consummatio videatur.

p. 26

12

Eorum fratri et amico carissimo…. illi duo connomii Nicolaus de Rocca

et Nicolaus de Sancto P. salutem quam amor in fratribus et caritas exigit

in amicis. Per Nicolaum de Rocca.

Votum vestrum sub pulchra verborum seu placida coloratione transmissum

exauditionis ad gratiam libenter admisimus, velut qui cordis

vobis et nominis idemptitate conformes in nobis ipsis retinere confidimus

quod alter in alterum mutua reciprocatione transfundit, nec excitari quesivimus

adiectione calcarium, ubi de vestra non minus quam propria

melioratione solliciti tanquam votivi nobiscum habere contiguum quem

animo diligebamus absentem, priusquam nobis in lucem vestra petitio

prodiisset, effectum sibi dedimus quem querebat. Nondum etenim

pagina quam misistis legationis sue metas attigerat, cum, adventu vestro

ad curiam Cesaris per nostram instantiam procurato, vocationis ad vos

littere, quas iam recepisse vos credimus, emanarant ut inter quos binarius

numerus imperfectus quodammodo videbatur, per aggregationem

tertii quem ardenter appetimus, extremitates imperfecti cuiuslibet trinitas

p. 27

collecta suaviter restauraret. Sed dubitamus et merito ne per celerem

prosecutionem negotii res desiderata viluerit, dum quem anxium desiderio

pendente cognovimus, nunc segnem et tepidum consummato sentimus.

Solent enim, inter infantes vel amatores aliquando qui ipsa qualitate

negotii naturaliter iuvenescunt, vota fortius fervere si pendeant et

tanto cupidis animis viliora se reddere quanto maturiora concurrunt. Vos

autem, carissime frater et socie, quem desideria concepta trans iuvenem

metiri debere seu posse confidimus, cum vobis ad ianuam res petita pervenerit,

ipsam libenter excipite, dampnate desidiam, moras abrumpite,

et cum paratis sepe differre nocuerit spes pulchra vos foveat quod

tam debile, tam leve principium fortuna celebrior subsequetur.

13

… amico suo Nicolaus de Rocca.

Ut non in proverbiis illis encleticis, que seniores nostri temporis punctatim

crebro discutiunt, sed in apertis parabolis tibi loquar, illud habeas,

mi dilecte, seposita qualibet adulatione, certissimum, quod spiritus meus,

tuis semper solitus congratulari successibus, non minus pridem in separatione

p. 28

tam subita, salutis etiam extreme beneficium non adepta, contorpuit,

quam in visione gratifica vultus tui desiderati diutius exultarat.

Post tempus tamen audivi et sensi quod in curia domini legati, ubi

dii tibi sint faciles et operis nullius egentem fortunam accomodent, familiariter

es receptus. Ex quo letata est anima et refloruit in montibus caro

mea, cum, per id quodammodo directis auguriis, que dudum, obducens

ipsa etiam elementa, commotio suprema retorserat, felicia pacari tibi

monstrentur auspicia, quorum suffragiis tibi fructuosus esse poteris et

amicis. Opinor enim ex his, quod corporis tui membra, priscis assueta

laboribus, curarum exercitio fomenta recipient, et quinquagenariis censibus

circa femur olim bursa preponderans, quantumvis ex tempore vacuata,

pinguescet, necnon Nicolaus tuus, qui corde semper est tecum, de felicitate

status tui aliquid hauriet adiumenti. In quorum omnium plenam

fidem scriba manet testis Rodulphus, hiis bene gestis. Vive, igitur,

amice carissime, sospes corpore, letus corde, opulentus in rebus et in negotiis

meis, ad quorum promotionem te ultroneum exhibes non rogatus,

quam lex amicitie postulat, diligentiam procurationis appone.

p. 29

14

Marchioni … Nicolaus de Rocca.

Miror missa vobis iam pluries scripta mea, vel proprium non contingentia

terminum sui motus, vel illam in termino favoris non invenientia

gratiam quam querebant, nullum a vobis hactenus meruisse responsum.

Porro effectum rei video, sed causam ignoro, nisi solum id mihi pro causa

veniat et effectu, quod vos intellexi pridie de curia tantisper absentem.

Sic igitur ambigebat presentium series manus legatoris evadere, ne cum

sororibus previis pateretur forte similem in receptione iacturam. Sed

ego, nunc, beneficiorum vestrorum non immemor, elegi potius incassum

scripta dispergere, quam apud vos de negligentia vel indevotione notari,

qui in sinu vestro, velut Iacob, lapide mihi sub capite posito, fiducialiter

dormio et absens quantumlibet requiesco.

15

p. 30

Satis preclaros alumnos, longe lateque per orbem, nature pregnantis

peperit uterus et plurimorum pectoribus partem sue fecunditatis infudit;

sed, preter communem opinionem omnium, in singulari subiecto

congerens quicquid contulerat universis, magistrum Petrum de Vinea

cunctis peperit clariorem. Nec sine merito sic ipsum sua liberalitate

ditavit, cum virtutum congeriem personarum varietas sepe confunderet,

sententiarum erraret auctoritas, et iura, prompta solvere buccis lacerata

domesticis, ordinarium iudicem non haberent. Multum etenim ut

requiem quereret, sapentie felicis ingenium in giro celi et abyssi profundo

circumquaque vagaverat, sed in hoc demum sua fixit tentoria,

in hoc sui motus circuitum limitavit, cum quo factum cor unum et

anima una, in eo ferrum de terra transtulit et lapidem calore resolvit,

ut quicquid esset terrena grossities in doctrine substantiam verteretur;

per cuius namque virtutis instinctum iusticia mortificata resurgeret

p. 31

et eclipsati iuris qualitas sue discretionis industria supplementa

sentiret; qui, velut novus legifer Moyses, de monte Synai legum

copiam concessam sibi celitus hominibus reportavit, ut, quorum

noxius appetitus per lustra devia oberrarat, ad iustitie fabricam,

qua imposita quelibet decoquntur, eius luce previa dirigatur. Hic

est siquidem alter Ioseph, cui, tamquam fidelis interpres eius,

studio magnus ubique Cesar, de cuius potentia sol et luna mirantur, circularis

orbis retia gubernanda commisit: qui tamquam Imperii claviger

claudit, et nemo aperit, aperit, et nemo claudit; cuius eloquentie

tuba dulcisonans, orationis voce melliflue audientium corda demulcet,

utpote cui quicquid erat sub pallio solis absconditum, preter

clausi libri septem signacula, divinus intuitus revelavit. Ipse est

enim Petrus fundatus in petra, ut ceteros fidei stabilitate fundaret et,

p. 32

sinceritatis soliditate firmatus, foret aliis fundamentum. Relictis

quidem retibus, princeps apostolorum, Petrus ille piscator, nimirum

secutus est Deum; sed Petrus hic legifer a sui domini latere non discedit.

Curam gregis dominici pastor ille curabat antiquus; sed iste novus

athleta iuxta latus summi principis virtutes inserens et errores extirpans,

in statera iusticie ponderat quicquid dicit. Galileus ille tertio

Dominum sua voce negavit; sed absit quod semel abneget Capuanus.

O felix vinea, que, felicem Capuam tam suavis fructus ubertate reficiens,

Terram Laboris irradians, et remotos orbis terminos instantia tue

fecunditatis irradiare non cessas, a cuius stipite, palmes non discrepans,

tanquam a bono fixus initio iudex prodiit Guillelmus,

quem commendabiliter eius effectus laudabilem exhibet, eo

quod habuit tam nobilissimum creatorem, ut quem ornavit

p. 33

qualitas habitus, ipsum amictu decoris adornat. Nam legis armatus

peritia digesta digerit et codicis scrupulositates elimat, dum, in

quadrigis sedens Imperii, superemergentes quoslibet casus et causas

in libra iudicii quotiens apponderat et appendit, totiens eos dirimit

et decidit, quasi veritas sub nube non lateat, que videntibus non

celatur: angelum se fore sanctum lucidius representat. Hec fuit itaque

vinea, quam philosophie manus multo sudore plantavit et coluit, ipsam

sue irriguitatis amenitate fecundans, in qua tabernaculum eruditionis

erexit, ut ex eo mentes indocte doctrine reciperent spiritum, et ex

eius fructu mellifluo biberent sitientes. Hec est vinea, cuius radices

grandis aquila in terra negotiatorum, de Libano asportatas, secus

decursus aquarum cum diligenti prudentia transplantavit; ad cuius

p. 34

virtutes eximias explicandas tunc etiam lingua Tullii laboraret. Ne forsan

balbutiens in prosequendo deficeret et sic displicendo placeret, tele

finis imponitur, quam stupendo contexuit Nicolaus.

p. 35

17

Respondet Nicolaus de Rocca magistro Petro de Vinea.

Primis nudatus interulis occurrit oratorius scribentis affectibus, hiis

diebus, sub dubietate libellus, qui, nec personam expressim mittentis intitulans,

nec receptoris essentiam subfigurans, iudiciarii ritus ornamenta

redoluit, dum labores iudiciarios suasione molliri dictaminis exquisivit.

Errasse siquidem videbatur ille succinctus interpres in invium, dum, ad

me dyametrum dirigens, lactis indicia de petre soliditate mungebat. Sed

baiulantis nota conditio ad ipsius receptionem paulisper manum recipientis

provocavit erroneam, et concepte dubietatis articulum qualisqualis

fidei specie coloravit. Sane, si verum fateor, nec sit mihi missor incognitus:

unde dominus invitari debuerat, inde famulus redditur invitatus;

unde lenta precurrisse credebat epistola, inde preventa claudicans nomen

induit responsalis. Que devotionis enxenia sub gratiarum ammictu reportans,

ut sit forme relatrix in reditu, quam inter nos ad mutue collationis

applausus edere placet in posterum, specialis mittitur procuratrix.

p. 36

19

Respondet Nicolaus magistro Petro de Vinea.

p. 37

In sororis premisse suffragium, pregnans coloribus, excusatrix venit

epistola quam misistis. Que, tamquam efficientis cause munita presidiis,

ad obtinendam de lite victoriam multas secum et varias evidentis rationis

allegationes adduxit. In cuius conflictu sic vinci totaliter reputans, ad vindictam

inermis suppliciter dictantis postulat uterus, ut, quotienscumque

de calamo tenui nudam ad vos et rudem pariet paranimpham, lingue

vestre suavitas, que necessarios habet in talibus exornationis ammictus,

nudum operiat, incoctum queso reducat ad fabricam, scabrositates eliminet

et emendationis stilo poliat impolitum. Est enim que vires mihi

modicas minorat ingenii, laboris assidui tedium, causa precipua, que,

temerarie validitate potentie, nedum ornari quod dicitur impedit, sed dictionem

etiam simplicem interdicit, dum, operantis humeris continua fatigatione

fragilibus tam aspero iugo suppositis, vix respirationis hora conceditur,

vix cogitationi tempus ydoneum, nisi quod furtiva predatione

subripitur, operario relaxatur. Sed tamquam ignis delatus in gremio quicquid

interius forsitan repentine colligitur, manualis cure perplexitas imbibit

quicquid temptatio passim pensantis eruptuat, de quaternionis cura

sollicitudo continua, quem mihi rerum eventus penalitatis sociavit interpretem,

ambitiosa consumit.

p. 39

21

Respondet Nicolaus de Rocca eidem Petro de Vinea.

Etsi victorie titulos, prout replicantis industria cauta subintulit, in responsalis

pavidi serie, quam paupere veste contexerat, excipientis stupor

inseruit, numquam tamen victoriosis extolli suffragiis in altercationis

cepte conflictibus animus rescribe superbus appetiit, nec per cessionis

ingrate remedium remissus confligere desperavit. Sed tanto robustius

insistere credidi, quanto sapidius mihi cedit ad gratiam eius gratis invenisse

colloquium, cuius vernantis lingue suasio tam nobiles suadelas eruptuat,

cuius intuitus ad tam familiaris collationis retransitiva commercia

precis multiplicis debuit pretio invitari. Illud verumtamen vindicte fastigium,

quod traxit ad consequentiam legentis auctoritas, si dictantis

conscientia litteram sociasset ad ceptum tantummodo salutationis defalcate

litigium, si lectoris placuisset aspectibus, potuit retorqueri. Nec peccavit

sane, si verum fateor, supplicis oratoris intentio, dum ad orationis

informis reformanda ministeria lime vestre quesivit auxilium et vestre

conformitatis perfectio petebatur. Solet enim raro vel nunquam rigor opificis

dampnare quod edidit. Solet et rarius per se viciose dictionis enormitas

accusare patronum; sed cum sagacius cuiuslibet nota discriminis aliene

mordacitatis impulsibus arguatur, elegi decentius omne quod scribitur

vestre correctionis stimulo relinquendum, quod superstitiosa presertim

perplexitas implicat, quod cura continua laborantis infestat. Super eo

denique quo proponentis elidebatur exceptio, prioris adhuc clipei munita

repagulo, sic vestre replicationis argumenta refellit, quod – licet verborum

acies, que per subreptionem frequenter tenuis archa diffibulat, que minus

bene cyclopis fabrica decoquit, aliquid vobis, ut dicitis, saporis adducat –

facit hoc utique, si me non fallat opinio, discretionis vestre benignitas, que

cantica sibi displicere non patitur, dum nexu dilectionis amplectitur

p. 40

cytharedum. Propter quod ista sufficiat triplicata defensio, donec successivis

insultibus impugnetur.

p. 41

23

Respondet Nicolaus de Rocca eidem Petro de Vinea.

Per strenui bellatoris industriam, verborum gracilis reciprocata commixtio

legentis affectibus, quem hostem intitulat, in sui esse satius placere

non potuit. Sed in hoc tantisper caute me pupugit, in hoc, sub recti seu

potius ridiculi specie, materiam disparationis adduxit, quod acum inter

ferramenta commiscuit et me quasi pulicem ad animalia grandia comparavit,

novas mihi potentie plumas attribuens et recentis notas noviter

sublimitatis impingens, qui, teste stili suffragio, nec conceptum in dimicatione

mutavi propositum, nec variavi, Deus videat, ex accidentis cuiuslibet

p. 42

involucro, voluntatem. Ex hoc siquidem cauta conicitur dimicantis

auctoritas, ut, dum preter bellice legis auspicia hostis insignia tot preconiis

extulit, dum oppugnatoris obstaculum tot laudibus ypocritis circinavit, eo

magis promptuarium laudati tepesceret, quo confidentius interioris hominis

pensato iudicio magis aperte diffideret, dum nichil sibi de contingentibus

invenit nec appendiciarum aliquam sibi predicat veritatem. Dixistis

preterea non esse querendum ab hoste suffragium. Domine, fateor quod

habet manualis conflictus regula proprium, ut hostilem instantiam hasta

bellicantis exaggeret et fraude doloque, quo prevaleat, circumveniat inimicum.

Sed lingue loquacitas, utilis in enigmate, iurgium quod orationis

blande suasio reddit audacius, tamquam ferrum, quod ferri polituris acuitur,

quanto perdignius purgari se cogitat, tanto pignoris emolumenta

fecundioris acquirit. Ne igitur obvius reddar et displicens, unde placere credidi,

forsan insipidus, illa repetita petitio sub silentii clave recluditur, oblate

penne vestre mysterio tanto recipiendo solennius, quanto, que sine cythara

luderet, discordiam lire modificans, gratiorem efficiet melodiam.

p. 44

25

Respondet Nicolaus de Rocca.

Persuasus ad pagine vestre lecturam etc., que alibi habetur.

26

Ministro minorum Conradus rex. Per Nicolaum de Rocca.

p. 45

Nuper ad audientiam celsitudinis nostre pervenit, quod cum fratrem

… de … devotum nostrum, quem grata nobis Ordinis sui religio et

experta sue probitatis sufficientia commendabant, pridem in curia nostra

pro quibusdam servitiis, personam suam non sine causa poscentibus,

nobiscum aliquo tempore iusserimus moraturum, aliquorum fratrum

ipsius Ordinis effrenis oblocutionis incauta et utinam non mordacis

livoris seducta licentia, fratrem eundem propterea, quem cariorem ex hoc

habuisse debuerat, impudenter diffamasse videtur. Cumque huiusmodi

verba, non minus nostri honoris iniuriam, quam fratris eiusdem detrimenta

contingant, devotionem tuam rogamus et hortamur attente,

mandantes quatenus diligenti super hoc cura prehabita, fratres omnes,

quos propter hoc ad fratris eiusdem infamiam temere prorupisse compereris,

debita disciplina castigans, eorum etiam lubrica labia silentii

p. 46

munimento compescas, illud circa innocentiam fratris ipsius provisionis

remedium habiturus, ut, si quid gravaminis illatum sibi propterea fuisse

conqueritur, ipsum de preterito satisfactio condigna conciliet, et cautele

provisio muniat de futuro.

27

Conradus etc. … diacono cardinali. Per Nicolaum de Rocca.

Nuper in regno nostro, circumvagus quidam inventus est monachus,

qui falsificati sigilli nostri formas adulterans, non absque nostri honoris

iniuria et vestre honestatis infamia discurrebat. Ut igitur de sigillo

ipso ulterius flagitiosa figmenta non prodeant, ipsum vobis, cuius

p. 47

honoris augmentum de bono semper in melius cupimus promovendum,

sub anuli nostri clausura transmittimus, et falsarium monachum, ut culpas

suas districtius doleat, quas lascivus ingessit, carceris nostri compedibus

mandavimus detineri.

28

Conradus … fidelibus suis, per Nicolaum de Rocca.

Sepe contingit, quod, dum processus et gesta nostrorum officialium

ignoramus, bene meriti secluduntur a premiis et obnoxii eximuntur a

penis. Sicque subditorum nostrorum fides ex nostre retributionis subtractione

minuitur et ex impunitate scelerum augetur obnoxiis materia

p. 48

delinquendi. Ut igitur processus vestri, quos ad oculum videre non possumus,

nobis relatione veridica reserentur, fideles nostros …, super visitandis

officialibus nostris regionis ipsius, et super singulorum processibus

sagaciter exquirendis, ad partes ipsas specialiter duximus destinandos,

fidelitati vestre mandantes, quatenus super omnibus, que ad eorum

officium spectare noscuntur, prout in litteris commissionis eorum plenius

continetur, eisdem fidelibus nostris parere et intendere debeatis.

29

Magistro Petro Nicolaus de Rocca.

Si arbitrantis non fallatur opinio et opinantis arbitrium non fraudetur,

p. 49

inter omnia que divina potentia doctrine vestre gratificari posset, nil profecto

vobis iocundius extimo quam si vestre fecunditatis gremium nove

prolis fetum multiplicet, ad hoc ut, scientie poculis satiando famelicos, qui

velut filii a vestris dependent uberibus, extendatis palmites vestre generose

propaginis in scolares. Hec sunt namque docentis ad discipulum certissima

pignora, dum plantat in alium quod in se novit esse plantatum.

Nam licet vite spiraculum pereat, non tamen deperit in doctrina; licet ut

homo desinat, non tamen desinit ut magister. Interest ergo vestra cuius

uterus semper genuit indefessus et parere novos filios non desistit, vestra

fovere plantamina et plantas si que succreverint irrigare. Inter quos, tamquam

minimus, qui vester sum totus, cum in florum et frondium productione

prodierim, ut fructus pariam, tanto fortius moveri debet sinus vestre

prudentie, quanto felicius exaltantur fame vestre preconia et novum

constituitis plantatorem. Cum igitur in proprii natalis partibus, instinctu

quorumdam scolarium, in arte dictaminis proposuerim aliquid implicitum

explicare et estivi temporis dies, qui mihi ad requiem post cotidianos

labores hyemis conceduntur, ad communem utilitatem studentium consumare,

per vestre peto discretionis gratiam, a cetu doctorum omnium mihi

licentiam impetrari, ut, licet particularia studia sint penitus interdicta,

mihi ad gratiam, cum tempus nunc instet, generalis studii, docendi remedium

concedatur.

30

p. 50

Domino magistro iusticiario Nicolaus de Rocca.

Moram meam quam plus debito famulorum hucusque defectus ingesserat,

utinam ego paratus exciperem subito fortune fallacia que in eodem

neminem patitur esse situ. Quamvis post domini nostri casum me in plerisque

tantisper ex huius temporis tempestate pupugerit, nuper tamen

graviora mihi preter persone periculum iacula iactare non potuit. Dum

enim, carissime domine, frater meus …, qui nichil mihi de bonis suis

elapso iam longo tempore nolens vel impotens destinarat, nunc maiorem

partem suorum questuum per mare transmitteret, quesita longi temporis

brevis hora consumpsit. Veniens namque nuntius eius in quadam trieride

Gaietana que Gaietanos quamplures et dominum etiam … de …

ferebat, apud Plumbinum ubi tanquam in terra fidelium invenire iuvamina

confidebat, pecunia et rebus suis aliis usque ad ultimum quadrantem

per … et Pisanos extitit spoliatus. Ex quo licet passi sunt plures Gaietani

dispendium et sic posset esse miseris solatium socios habere penarum,

ego tamen dampnum meum solus in camera defleo et fortune turbinem,

que me sic crudeliter perculit, non sine cordis laceratione deploro. Nec

p. 51

doleo dampnum simpliciter, carissime domine, cum, si conditionem

meam infra meipsum commetior, ad victum mihi panis et aqua sufficeret,

sed considero quod deficiente nunc mihi tempore prospero quod me non

multum divitem dereliquit, auxilium istud in quo aliquantulum ceperam

confidisse defecit. Considero etiam quod frater meus qui tenaces semper

habuit manus ad munera, vel tepebit penitus in mittendo de cetero,

vel religionis alicuius assumet habitum ex casus huiusmodi crudelilate

turbatus. Ego vero Gaietam propterea bis accessi ut per Gaietanos,

qui tanquam dampni participes indempnitatis mihi remedium – licet

frustra – promittunt, super hiis possem consilium invenire. Et idcirco,

carissime domine, personam vestram que mihi est non solum in prosperitate

solatium, sed in adversis etiam delectamen, visurus venire non potui.

Scribo vobis tamen hec omnia tanquam illi cui volo, debeo et teneor

omnia negotia propalare. Vos itaque, domine, prosperum vestrum statum

et si redire ad partes istas in proximo vel in Arpino morari diutius

proponatis, mihi vestro dignemini nunciare si placet.

31

Domino … magistro iustitiario, Nicolaus de Rocca.

Senex quidam domesticus et procurator meus, qui multo iam tempore

p. 52

mihi servivit et servit in Rocca et cui de negotiis domus mee presens et

absens confidenter inhereo, filium quendam pauperem licet bonum nomine

… de … habet in Sugio, unum ex illis, carissime domine, quibus

olim per vos commissa fuit captio presbyteri …. Nunc autem filius eius

super eodem negotio cum aliis collegis suis per dominum … de … impetitur

et ad impossibilem vel periculosam sibi solutionem … unciarum

auri instantissime molestatur. Rogat me igitur pater pro filio, immo pro

munere postulat, ut, quia vester sum ego, ipsum dominationis vestre

pedibus recomendem. Ego vero, qui augmenta honoris et commodi vestri

votivus affecto, superfluis nolo gravare vos precibus, velut qui improvisam

rogatoris audaciam credens merito repellendam, quantumlibet invitus, pro

aliis intercedo. Vincente nunc igitur necessitudine voluntatem, ad instantiam

patris, quo sine gravi negociorum meorum incomodo carere non possem,

vobis pro filio eius attentissime supplico, ut ipsum super hoc comendatum

habere volentes, ad minus, carissime domine, dignemini predicto

… per litteras vestras iniungere, ut super exactione unciarum ipsarum

supersedere debeat usque ad aliud dominationis vestre mandatum.

32

… amico suo Nicolaus de Rocca.

Dedit mihi hactenus vestre bonitatis odor, communis amici potissime

p. 53

B. protestatione conflatus, munimenta fiducie, ut negotium meum,

dudum per litteras Regias domino iustitiario fiduciose commissum, eo

fructuosum reciperet prosequtionis a vobis celeritate subsidium, quo gratiosum

iussionis auctoritate compendium expectabat. Propter quod ex

concepto vos deprecor ut, … latorem presentium – quem sub spe

vestra specialiter dirigo – habentes in ipsius effectiva promotione negotii commendatum,

ostendatis ex opere qualiter fructum eiusdem gratie, que me vobis

exinde tenaciter obligabit, ab interpositionis vestre suffragio recognoscam.

33

Manfredus … Comiti Pisarum, per Nicolaum de Rocca.

Libertas arbitrii desuper infusa mortalibus, ex usus inconsulta lascivia,

sic humane nature fragiles inebriavit affectus, sic tradite sibi felicitatis

universalia circumscripsit, ut primi parentis actus illicitus ex mandati

dominici prevaricatione lasciviens, non solum transgressoris personam

inficeret, sed, ex ipsius veteris commixtione fermenti totius generis commaculata

posteritas, proclivis ad culpam cotidie defluat et masse corrupte

originalia machinamenta deploret. Sic igitur homo, creaturarum dignissima,

fragilitate carnis traduce profusus ad vitia, dum substantiali differentia

rationis, per quam a brutorum communione secernitur, per se non

p. 54

potuit ab illicitis coherceri, ne ipsius effrenata cupiditas promiscuis actibus

in evidens sui exitium redundaret, prospiciens Dominus ab excelso,

regnantium solia clementer erexit in populis et ministros iustitie provide

prefecit in terris. Inter quos ad regie fortune fastigium nobis divina gratia

favente vocatis inheret cura precipua et sollicitudo propensior, qualiter

subditis nostro regimini gentibus sic pacis et iustitie copiam ministremus,

ut nostrorum turba fidelium sub dominii nostri pacifica tranquillitate

congaudeat et formidato supplicio peccandi facilitas sceleribus precludatur.

Considerantes verumtamen, quod in regionibus singulis, quas

nostre potentie fovet auctoritas, quantacumque nobis dilectionis caritate

preluceant et eas corde semper et animo contemplemur personaliter interesse

nequimus, viros industrios, quorum consiliis rerum salubriter

geruntur officia, qui absentiam nostram ubilibet suppleant et nostre serenitatis

ymaginem representent, deliberato consilio providimus deputandos.

Ea propter confisi etc., finiat in forma que incipit, «De corrupti

parentis primi convitio» etc. que alibi habetur.

34

p. 55

Cancellario domini regis Nicolaus de Rocca.

Tantam ex longa sensibilis experientie serie, vel non minus ex probabili

vestrarum pignore litterarum, collegi de vestra benignitate fiduciam, ut

nec verborum inopia pallidus recitator ad aram, nec foliorum pannositate

superfluus orator in forum venire diffidam. Cuperem tamen in hac temporis

facie floridi, qua campestria quelibet virgulta florescunt, devotionis

misticos flores adducere, ut tanti viri gratiam revera reveritus illum mihi

conservem in veris amenitate propitium, quem bruma nichilominus exhibuit

liberalem. Sed tot sunt a vobis caritatis oblata ministeria, tantus ex

cyrographo promissus affectus, quod ad relativa commercia gratiarum, nisi

me ipsum in grates exolvam, verborum foragonon sufficit, et sulcantis

aratrum linee non subservit. Humiliatis enim circumferentiis status mei

et forma mediocris familiaritatis accepta, mihi trans hominis meritum, ut

loquar summarie, suavitatis odorem ultroneum obtulistis. Ita quod si aliquando

in manus lectoris alterius, cui vestra sit ignota benignitas, littere

ille melliflue, quas gustasse promerui, transferantur, interpretis arguti

iudicio extimentur potius ficte quam facte et submisse potius quam transmisse,

nisi capitalis ymago signaculi – que caput mittentis longo utinam

tempore representet incolume – dubietatis tantisper rubiginem aboleret.

Eius itaque pagine, tanquam preclari speculi, sepe celebrans visionem, sub

spe vestra totus vireo, totus vivo. Sane cum olim ad iter Sicilie quasi

constanter attentas serenissimi domini nostri litteras receperim, quales

scitis, ut, ad egregium virum dominum comitem principatus me conferens,

cum eo in servitiis regiis usque ad felicem domini reditum remanerem,

et subsequenter eodem domino comite ad domini presentiam revocato,

cum, causa cessante, cesset effectus, mandatum non potui dominicum

adimplere. Nunc ergo erroris huius stupore perplexus, cum sit agenti

p. 56

quiescendum, ut quiescenti etiam sit agendum quiescere credens, si domini

servitia prosequar, quod sim acturus in antea, devotum vestrum queso

per litteras doceatis.

35

Domino G. de Cusentia Nicolaus de Rocca.

Ut loquar ad litteram, satis me pavit littera quam misistis, ex cuius

sapore dulcifluo fructus exuberans mentem erexit, spem fovit, fiduciam

roboravit. Scitis enim quod, quamvis domestica statio grata sit animo, si

temporis tamen qualitas et conquassationis humane conflictus, qui non

nisi superum favore contunditur, attente pensantur, numquam me sic

segnities familiaris involveret, nunquam uxorius demulceret amplexus,

aut status itineris otia delectarent, ut continue delectarer in montibus,

nisi de persona vestra confiderem et in prosperitatis vestre successibus respirarem.

In hoc etiam confidentie nutrimento non sic eligo quiete dissolvi,

ut domini nostri, a quo salus omnium et vita dependent, servitia

reiecisse conspiciar, ut a servitiis eximer ut mancus abiectus. Propter

quod vobis confidenter insinuo, quod, licet mihi dudum mandatum dominicum

misissetis ut, ad comitem … me transferens, cum eo usque ad felicem

p. 57

reditum vestrum de Sicilia remanerem, quia tamen, processu vestro

sicut Deo placuerit revocato et eodem comite ad domini presentiam accersito,

videtur iam ipsius mandati causa cessasse, quid mihi sit agendum in

antea mihi, queso per litteras iniungatis.

36

Domino G. de Cusentia Nicolaus de Rocca.

Sepe vobis intentionem meam per litteras indicandam, colorum appositione,

depingerem et accurata qua possem operis interiectione sulcarem, ut

forsan accederet mittentis devotio comparata favoris dignitate placentior,

et, quas recipientis in pectore benivolenter remansisse non ambigo scintillulas

attentior excitaret. Sed quo magis confido vel diligo, eo potius dubitans

pertimesco, ne sensus vester distractus ad varia, dum maiorum rerum

turba comprimitur et occupationum ardua congressione calcatur, curas

negligat carentes instantia et litteras, que necessitatem non indicant, oculis

pretereat semiclausis. Nec mirum fateor, cum, inter horas singulas, quas

reverenda vobis domini presentia subripit et, dilationis impatiens, iussionum

exequutio festina subducit, quas tolerabilis amicorum importunitas

adimit et clamantis in atrio populi petitio tumultuosa conquassat, quas

etiam inspiciendo vicissim et, utinam pro meritis compensando, notariorum

vestrorum opera, frequenter expenditis et in ipsorum expeditionibus

exercetis, sic spiritus vester, ut credo, presentium perplexitate contunditur,

p. 58

quod nisi humeros haberetis suetos ad sarcinam, ad figurationem absentium

minus sufficiens redderetur. Nam si forsitan, ut verbis alludam, de tot

negotiis aliquid otii prudenter excerpitis, illud in re militari de cetero, que

parum habet commune cum litteris, vos expedit curiose consumere et de

armorum iudicio, cum Tyronis in vobis iam nomen effluxerit, non solum

verbo sed facto tractare. Confisus tamen, absens ego quantumlibet, dum

maxime de amicitie circumferentiis agitis, coram vobis semper ymaginarie

reddere me presentem, ad vos latorem presentium fiduciose transmitto, ut

quid mihi sit agendum in antea, sic, queso, consiliariter rescribatis.

37

Domino G. de Cusentia Nicolaus de Rocca.

Quod, post discessum vestrum, labore confractos, frigoris algore torpentes,

nivis gelide candore conspersos et ieiunii pressura famelicos sub

votiva tecta Venusii placidus vos hospes induxit et sufficienter, ut scribitis,

articulis singulis per opposita satisfecit, satis letanter id audio et residentis

moram propterea magis laudo. Sane si amici fuisset et socii consilio creditum,

p. 59

potuisset forsitan actionum gravis illa congeries, quantumvis hospitii

reconciliata successu, vel precaveri totaliter vel in melius circumscribi, ut

expectatus tantisper eventus, quem dierum subsequentia peperisset, viam

veritatis instrueret et auram efficeret itinerantibus gratiorem. Sed istud placuit

inchoare viagium, temptare nives et frigora, frangere reumata, sed

potius eis frangi. Cur non etiam placuit ista precidere et in alio quidem vestro,

quod erat quasi viatoribus obvium, hospitio declinare, ut saltem vobis

fugator boree fieret vernum? Ibi enim receptaculum competens, defendens

ab ymbribus, ibi grata requies post laborem, lignorum copia contra frigus,

refectionis mensa dapifera contra famem, Bacchi diversa genera, genitiva

leticie, et quevis optativa ventricolis gratanter vobis obsequi potuissent. Sed

forsitan hoc evenit, ut contrariorum disciplina sit eadem, succedentibus

prosperis, in quibus vos illa forsitan meminisse iuvabit; iudicetis verius de

adversis et discatis in posterum amicorum consiliis dare fidem. Ego quidem

reditum vestrum proximum utinam et felicem Fogie votivus expecto,

vos hylariter recepturus ibidem et in cellam vinariam inducturus, ubi a

dextris et a sinistris vina tripudiant, que bibentibus decies repetita placebunt,

et si quicquam de materia frigoris montani tuleritis, contra brume

cuiuslibet et nivis obstaculum probabiliter triumphabunt.

38

p. 60

… amico Nicolaus de Rocca.

Ex eo maxime mei fore presumpsi te memorem, quod missas mihi

dudum domini mei principis litteras, quas manus petrina sulcaverat,

dativo limite thomasina conclusit. Sed in hoc etiam dubitatione non

careo, quin sic simpliciter cum generalitate transierint, ut, oculis tantum

presentate forinsecis, ad contemplationem animi non fuerint introducte.

Ne autem pro me illum exuas animum quem consuevistis gerere pro amicis,

procurare te precor cum … expeditionem literarum, quas peto per

cedulam sibi missam.

39

Sociis suis Nicolaus de Rocca.

Nisi labores assiduos, quos passivus interdum nunc in ista quietis

interpolatione commetior, ad excusationis vestre subsidium vobis quodammodo

p. 61

compassivus adducam. Possem de nota superstitionis arguere,

quos tertia iam salutatione preventos, in montium elatione, qua latito,

nunquam habere merui responsores. Causam facti non expeto, dum factum

adverto, quia posset ad minus informis aliqua, iuxta formam quam

vestra discretio non ignorat, inter alia litterarum involucra una saltim ad

me precipitata defluere, que sociorum statum incolumem denotaret. Sed

quid ultra? Liti concluditur, quam libenter et iuste prosequerer, nisi prevalere

iuri frequenter iniuriam dubitarem. Ecce igitur … ad curiam

venientem vobis in suis negotiis recommendo, per quem et de statu meo

certificari poteritis et de vestro rescribere si placebit.

40

Notariis domini regis Nicolaus de Rocca.

A primordio cedule, quo salutis preferri debet expressio et eorum quibus

scribitur intitulari vocabula, de quantitate vestrum et nominibus singulorum

sors mihi dubie cogitationis occurrit. Dum enim omnium in

libro memorie commensurata caritas, sedula meditatione, revolvitur, singularitatis

p. 62

vocabula et vestrum quantitas diminuta vel aucta mihi memoriter

non succedunt. Sic igitur vocabulorum et quantitatis gratanter tamen

alternato certamine, communi vos malui voce colligere, quam sub speciali

compendio obliviose quempiam preterire quem nollem. Committitur

itaque cedule salutare quos invenit, monitionis mee licet indigne consilia

vobis porrecture, studentibus ut sic allisis pannulis vestris ad petram et

solidata lubricitate qua fluitis, per quam et ego conflueram, illam habere

mereamini gratiam, quam habere non potuit nisi qui sudavit et alxit.

41

Etsi prosequatur officium dominantis auctoritas, dum fidelium precibus

inclinat intuitum et premiorum retributione remunerat servitia subditorum,

quia tamen omnis benignitas ad beneficia properat et muneris

maioris est gratia, quominus diu recipientis expectatione pependit,

satis nobis ad gloriam cedere credimus et subditis ad profectum, si premia

meritis interdum precurrere patimur et subiectorum obsequia beneficiis

p. 63

prevenimus, cum et in illis nostra gratia debitores efficiat et in istis

nos reddat liberalitatis debitum gloriosum. Ea propter etc.

42

Cogitat de imperii negotiis.

Quantum inter cetera cordis nostri desideria potissime affectemus et ad

id noster instanter exuberet et anhelet affectus ut negotium sacri Romani

imperii, quod, teste Altissimo, pro divini honoris fervore ad augmentum

catholice fidei et tuitionem ecclesiastice libertatis prompte prosequendum

subire curavimus, sic salubriter fine laudabili prosequamur, quod

quies temporibus nostris regnis proveniat, pax ecclesiis, concordia plebibus

et moribus disciplina, in nomine Domini.

43

Tractatur de negotiis imperii.

p. 64

Cum, inter tot et tanta negotia, quibus pectori nostro continue materia

cogitationis effunditur, potissime sollicita meditatione pensemus qualiter,

nobis absentibus, in regno Alemannie bona imperii sine distractione, alienatione

aut occupatione illicita protegantur et preserventur laudabiliter ab

adversis, pro ipsorum conservatione potiorem nimirum vigilantiam adhibemus,

et quia tunc regio utiliter regitur, cum dirigitur providi rectoris

regimine et vigili presidentis industria gubernatur, nos volentes ut eadem

regio, ubi bona predicta consistunt, rectore ac defensore gaudeat circumspecto

etc.

p. 65

44

Cardinalibus Capitulum Calvense, per Nicolaum de Rocca.

Habet secum Calvensis Ecclesia doloris angustias, quibus non solum

lugeat viduitatis sue fronte capillata calvitium, sed graves ingeminet verticis

capite diminuta conquestus, dum coniugalis amplexus viro superstite

dolet absentiam et capitalem sentiunt membra languentia presidis utilis

subtractione iacturam. Cum enim venerabilis pater … dudum tradite

sibi sponse sic adesse voluerit, quod prodesse non desiit, immo preesse sic

noverit quod etiam subesse didicerit, speravimus tamen hactenus, et de

vestre piscina clementie sub silentio expectavimus aque motum, ut pro

ipso vite laudabilis et fame probate suffragia condigna sufficerent, nec

minus coram vobis sic sue prone devotionis humilitas peroraret, quod

semen vestre iussionis, oraculum erga eum pietatis oleo lenientes, ipsum

ecclesie sue, que perdito nunc preside fluctuat, misericorditer redderetis.

Sed vestra preter creditum intentione suspensa, replicat coniunx lamenta

divortii, dum virili se dolet solacio destitutam, suspirat et appetit reparamenta

coniugii, dum et vicinum et utilem colligit peregre nunc abesse

maritum, et sic nec extreme squalore viduitatis obducitur, dum reparationis

eidem nutritiva spes inminet, nec maritalis letitie splendore componitur,

dum consortis gratifica comitiva privatur. Cum sit ergo difficile, sancti

patres, a consueto recedere, luctuosis precibus Calvensis ecclesie, que sub

eiusdem viri solito et experto presidio incrementis continuis pilescebat,

vestre propitiationis oculos inclinetis, ac, ne sub insolito incognitoque

p. 66

iudicio contingat eius incolumi capite magis in anima calvari cesariem,

diutine contemplationis intuitu, cuius est elisos erigere, vestra, si placet,

benignitas, super reintegrando tam utili tam grato consortio, medicamenta

suppliciter quesumus salubris reconciliationis indulgeat.

45

Cardinalibus populus Calvensis, per Nicolaum de Rocca.

Per devia vallium velut oves erratice percusso pastore dispergimur, qui

per pascua montium eo duce dudum incolumi fovebamur, sicque non

solum voracibus lupine rapacitatis patemus insidiis, sed violentis humane

frequenter invasionis obiectibus agitamur. Nec id magis propterea, quod

generaliter prede turbamur impulsibus, continuo dolore nos afficit, quam

quod ducis nostri sedulitas, qui nunc voce, nunc baculo adventicios quoslibet

propellebat incursus, sub indicta sibi silentii taciturnitate mutescit

et terroris fuste deposito gregem quem diligit patitur oberrare. Satis ex

hoc, ut credimus, boni pastoris languet officium, si oves suas, pro quibus

animam ponere consuevit, invitus abiciat et sub extranee tepiditatis incuria

videatur de propriis non curare. Sic itaque, nunc fracti, nunc devii,

sanctissimi sinus vestri cogimur implorare clementiam, ut super reconciliatione

venerabilis patris … episcopi Calvensis – qui summi pastoris

exemplo oves suas diligenter et accurate cognoverat et devote cognitus est

a suis, cui etiam si flaret aure vestre felicitas recognitionis debite gratitudo

p. 67

promptis et pronis animis redderetur, qui pro gregis salubri custodia

cotidianas verbi et operis solebat interiectiones apponere, nec pro qualitate

rerum persone laboribus indulgebat – provisionis sancte consilium adhibere

ipsumque ad sponse sue gremium, que viro vivente lugubris signis

viduitatis involvitur, divine pietatis intuitu misericordia vestra remittere

congrua restitutione dignetur.

46

Domino Pape Capitulum Calvense,per Nicolaum de Rocca.

Digne Deo nostro cum ceteris Christi fidelibus gratiarum devota tributa

persolvimus, digne sibi laudis et glorie cantica resonamus, dum, de

supernis sedibus misericorditer propitiatus in terram sitientium, pectora

diutinis arefacta singultibus uberrimi roris sui sacra nuper aspersione perfudit,

novo super familiam suam ministratore disposito, qui cibum in tempore

tribuat, genua debilia roboret, et manus dissolutas instauret. Expediebat

profecto nos hactenus hoc affectare cum aliis, et iam obtinere cum

aliis generaliter delectamur. Sed id speciali quadam anxietate quesivimus

et singulari fiducia gloriamur obtentum, sperantes ut Calvensis ecclesia,

que capitis sui dolet ad tempus calvata lanuginem, que viro vivente vidua,

vel perdito maritata, dum consortis eiusdem suspirat absentiam, dum

suaves amplexus infra se memorat, dum blandimenta dulcia commensurat,

iam Preside presidum celitus indulto fidelibus, probabili causa debeat

marcoris lamenta deponere, solitudinis deserta traicere et in sinu clementie

vestre, que solamen est omnium, sue iacture remedium dolorisque

solacium reperire. Ad vos itaque, sancte pater et domine, prona mentis et

p. 68

corporis devotione recurrimus, ut, cum sollicitudo omnium ecclesiarum

instantia cotidiana vos excitet et a vobis, universorum capite, non solum

fidei membra dependeant, sed capita quelibet subalternata respirent, Calvensem

ecclesiam, que luctus suos superstite capite decapitata capitulat,

misericordibus oculis intuentes, venerabilem patrem … Calvensem episcopum,

qui sponsam sibi creditam pane vite et intellectus, quousque suo

regimini prefuit, cibare non desiit, qui gregem sibi subditum per prata

virentia circumspecta passuum salubritate transduxit, quem conscientie

sane sinceritas, devotionis oblate puritas et humilitatis innate pronitas

vobis hactenus substulerunt, ad maritalis thori consortium et ad caule

consuete presidium dignanter quesumus remittatis.

47

Domino Pape populus Calvensis, per Nicolaum de Rocca.

Etsi non sit humilium mentium superiorum acta discutere, nec eorum

sancta iudicia cogitationibus velle conscendere, quorum tenentur nutibus

obedire, interdum tamen humana superficiali nobiscum

meditatione revolvimus, qualiter imitatores Dei, statuentes in misericordia

et iustitia vias suas, viri quidem perfecti, viri apostolici, viri sancti,

suam in preside nostro suspenderint tanti temporis discursione clementiam,

p. 69

ut in ecclesie sue sedem non fuerit hucusque redire permissus, que

sentit multiplices in eius absentia vacationis incomoditate pressuras. Cum

eius maxime vita laudabilis et fama probata non solum sibi prosit suorum

bonorum operum officina probabili, sed plantet in aliis per evidentiam

actuum virtuose imitationis exemplum, credimus tamen in simplicitate

cordis nostri, quibus non est datum investigare navis semita supra mare,

quod, dum generaliter hactenus totus orbis ex capitis diminutione collanguit,

asperitatem casus nostri rite solari possit equalitas, quam cum aliorum

universitate pertulimus. Iam vero cum, fugatis undique tenebris,

partes quaslibet Lucifer matutinus irradiet et in universalis salute capitis

subditorum languentia membra respirent, spes pulchra nos confovet, ut

iactura Calvensis ecclesie, que semividua viri superstitis suspirat essentiam,

sentire iam debeat reparationis sue proximum fulcimentum. Ex hoc itaque,

pro pastore nostro nos populus eius et oves pascue eius ad gremium sanctitatis

vestre suppliciter et devote recurrimus, ut, statum nostrum piis et

benignis affectibus attendentes, ne nos sine duce contingat ulterius errare

per devia, qui semper sub ipsius presidio in uberrimis montibus pascebamur,

indulgere benigne dignemini ut, in hiis novitatis vestre sancte primitiis,

quas sub refectionis expectate fiducia nostra satis hactenus ieiunavit

affectio, pastoris nostri veteris resumere nobis noviter liceat usufructum.

p. 70

48

… episcopo Aquinati Nicolaus de Rocca.

Quantumlibet hactenus conscientiam meam sepe temptaverim, ut

absentem patrem litterarum experimento requirerem, quem semper ex

animo figuro presentem, sic temptantis impulsibus accidens semper temporale

vim intulit, sic semper compescui voluntatem, quod elegi reverentiam

omnem commendare silentio, quam litteralibus aperire misteriis

dubium forsitan censebatur. Nunc autem nebulosi tantisper aeris intemperie

mitigata, scribo iam vobis tamquam illi cui amoris odore preteriti

dilectionem sinceram et future prelationis officio reverentiam debeo filialem.

Nec expediebat ad vestra servicia, quas grata cordis et manuum

affectione recepi, sollicitare me litteris, qui sine quorumlibet adiectione

calcarium ad omnes profectus vestros curro reverenter iniussus. Noveritis

p. 71

igitur quod, cum cancellario et aliis curialibus vestris, super principali

negotio ecclesie vestre, et rectore iustitie super alio facto quod nostis,

plena coniudicatione iam habita, verborum laudabilem, utinam felicem,

effectum e vestigio vobis scribam.

49

… episcopo Nicolaus de Rocca.

Litteris vestris hylariter et affectuose receptis, probabilia mihi vestra

Paternitas amoris argumenta porrexit, dum certa fiducie munimenta

subiunxit. Opinor equidem, quod, qui ad vestra servitia me fiduciose

requiritis, caritative per consequens diligatis. Licet igitur ex persone vestre

presentia expectaverim hactenus avide recreari, ut de honoris vobis desuper

collati fastigio possem in collaborantium numero, grate participationis

ordine, facietenus congaudere, gaudeo satis, absens, et votivus affecto,

ut, descendens a Patre luminum benigna dignatio, sicut ad apicem dignitatis

huius felicibus vos promovit auspiciis, sic gratis in antea longevitatis

placide et sospitatis continue foveat incrementis, prosperum vobis iter

indulgeat, vestris feliciter annuat terra processibus, faveant leniter freta

navigiis, uniantur media grata principiis et mediis ultima gratiora succedant.

Ego enim absentiam vestram excusationis, ut decuit, honestate colorans,

super expeditione negotii vestri sollicitudinis debite partes apposui,

sic votivus et recens in antea servitia vestra suscipere, quod nisi ceptis adiecero

modicum reputem me fuisse.

p. 72

50

Episcopo Aquinati Nicolaus de Rocca.

Verborum faleris abdicatis, desidie me fateor nota respersum, quod vestram

hucusque distuli personaliter visitare personam. Recepta tamen, quam

in me grata radicavit antiquitas, de vestra benignitate fiducia, credo quod

constantem et placidum animum vestrum brevis temporis intervalla non

minuant nec localia quevis prepedimenta permutent. Ecce igitur ex parte

fratris mei de civitate Neapolis, ubi ipsa diebus istis elementa commota

sunt, vos affectuose saluto. Duo nepotes mei, devoti vestri ad pedes vestre

p. 73

paternitatis accedunt, quos, si placet, auctoritas vestra benigne recipiat, ad

ordines clericales promoveat et ad sperate gratie limen admittat.

52

Responsiva Nicolai de Rocca ad episcopum Aquinatem.

Adirent decretales petite dominationis vestre presentiam, nisi, pro quodam

digesto veteri, cuius mihi solutio defuit, pignoris vinculo stringerentur.

Ipsarum ergo non denegatur missio sed differtur. Nam vestre paternitati

mitti, quam cito de ipso carcere pedem extraxerint, promittunt.

p. 74

53

Archiepiscopo Salernitano Nicolaus de Rocca.

Stabilis dudum conceptione propositi, sed suspensa forte plus debito

temporis hactenus deductione, firmaveram limen vestrum avida paginarum

inculcatione pertingere, ut sub hospitis tecta nobilia, que turbe multiplicis

frequentantur introitu, que fecundis exultant honorata conviviis,

facundis tripudiant predita condimentis, locum mihi plus cordis quam

oculi contemplatione precognitum familiaris oblatio dictionis instrueret,

favoremque presidii prone mentis devotio compararet. Sed latus vestrum

letanter ymaginans, curis hinc fluentibus circumseptum, in cassum timui

verba traicere, que vel strepentium turbo mixta confunderet, vel adventiciis

neglecta tumultibus audientis occupatio preteriret. Solent enim animi

plus rebus inherere quam vocibus, et nisi commenta verbalia vel dignitatis

extrinsece fuerint suffulta comitiis, vel speratis emolumenti commerciis

maritata, in tenues auras facile de aure pretervolant et ad memorialis

sedis armarium vix ascendunt. Iam vero doctus, ex tempore, quod apud

vos, qui sub eiusdem cognominis equivocato cognomine duos recepistis in

uno corpore Nicolaos, mihi, manu vicaria sortis nepotice, in considentium

numero quantumvis novissima sint parata sedilia, credens quoque

revera quod occupationum pro parte non modica digesta sint pondera, que

studia vestra dudum rediviva vicissitudine distrahebant, templi vestri

pinnaculum securus ingredior et ad gustanda mellee fomenta dulcedinis

fiduciosus invitor, illa precipue gratie cautela specifica concomitante viaticum,

p. 75

quam de aromaticis litteris vestris pigmenta pandentibus circumductione

fragrantiam odoravi finaliter et subiectibiliter adoravi. Cuius instantia,

spe fertili, nutrior et pingue sumo presagium de futuris, ut, qui

vacationis hoc tempore, curis illis prementibus vacuus secum sistens, gratam

mei voluit habere memoriam, sic sibi tenaciter utinam primordia

cepte dignationis habituet, quod, succedente plenitudine temporis, qua

virtutem suorum operum arduis habet reformare negotiis, devotionis

integre mee signum de libro memorie, per applicanda maioribus interstitia,

non obducat.

54

Domino I. Nicolaus de Rocca.

Ecce nunc tempus acceptabile. Ecce nunc dies salutis appropinquat et

pacis, in quo, favente divina clementia, inter orbiculares columpnas innate

discordie determinatio creditur et desiderata innuitur temporum festivitas

futurorum. Quibus advenientibus, ne propter vestri consensus notitiam

videar aliquid attemptare, qui datus mihi estis pater et dominus post

secundum, veniendi Neapolim vel curiam visitandi precepta ponatis et

adverbii negativi vel affirmativi regulam vestris litteris mittatis expressam,

ut pater me gratum sibi sentiat, dum mandatorum vestrorum me

inveniat inexpertem.

p. 76

55

Domino Iordano cardinali Nicolaus de Rocca.

In odorem unguentorum vestrorum venire devotus etc.

p. 79

58

Responsiva Nicolai de Rocca ad Nicolaum clericum nepotem.

Sauciaverat animam fame preloquium, cum littere tue facies, doloris

aspersa rubigine, que, volatili traiectu quo nescio tam longum percurrere

potuit una luce viaticum, ad me nuper in Omnium Santorum vigilia,

quam dativus ille finalis clausule limes insinuat, horroris indicativa pervenit,

cui sapor insipidus, Iordani fluenta siccata denuntians et funditus

dirutum tabernaculum spei nostre, turbationis materiam memorabilis

intulit sensusque legentis nebula mentis obtexit. Dum enim promissionum

suarum manifesta presagia, a quibus nostre pendebatpars magna

fiducie, tam subito precisa cognoscimus et, verbis gratie nostris non ignote

contractis, gustata suffragia in eius ammissionis incomodo deminuta

p. 80

sentimus, incumberet nobis cum ceteris, qui de arefacto nunc alveo lapides

colligunt, siccitatis dies agere lugubres, si vel preteritorum dampna

lamenta reficerent, vel futurorum dispendia lacrime relevarent. Sed quia

dederunt hanc legem fata mortalibus, ne brevia et caduca sint universa que

possident nec subsistendi spes promittatur in vallibus, ubi montium etiam

fundamina subvertuntur, vetamur ex hoc in longum desideria nostra protrahere,

que corripit vita brevis, prohibemur in hominum fragili factura

confidere, quorum ego revera iacturas ferre sum solitus et gemere detrimenta

coactus. Docemur in Illo sperare precipue, qui potens est capita

conquassare potentium et de lapidibus aridis Abrahe filios suscitare.

Docemur veruntamen Illum propterea timere semper et colere, qui potens

est irriguos arefacere fluvios et scaturientes de petra rupis producere fontes

aquarum. Talis ergo tantique viri deficiente suffragio, qui, humanis subtractis

hinc inde vehiculis, remanserat mihi solus anchoreus uncus in fluctibus,

solum in tempestate remedium, solum quasi refugium in pressura,

oro supplex ad Dominum, qui dator est omnium, ut, qui talem dedit et

abstulit, alium nobis remigem dignanter indulgeat, qui vela nostra sic

dirigat ut cor nostrum in suis iustificationibus dilatetur. Tu vero, qui super

hiis per alias precedentes, vacillantibus in ambiguo fame rumore digitis,

exaratas, quas auditus sinister fortassis instruxerit, litteras, aliquid apprehendere

potuisti, tam in hiis quam in aliis actionis domestice viteque

contractibus, latorem presentium fiduciose recipias, cuius reditum iniurie

nota de mora non arguat et tarda segnities de incuria non accuset, quem

operosa dierum adiectio sub expectationis assidue productione detinuit, ut

tam super equi custodia quam super aliis circunferentiis actionum prosequutor

ydoneus et relator sufficiens referet.

p. 81

59

Nicolaus de Rocca fratri suo.

Negavit hucusque mihi iam temporis longi lapsa discursio – et tu

etiam, pigre, in tempore, nisus in vetitum – super successibus tuis, processibus

et statu prosperis sicca scribentis labia per litteras tuas aqua iubilationis

aspergere, qui sicut a principio, nunc et semper, super hoc ficturarum

indicia, opus tuarum manuum, avidus expectavit. Quod si nuntiorum

fortassis inopia, vel commisse tibi legationis implicitas se, pro causa

negotiationis, inseruit, tamen ego ignorantia dispositionis expresse, qua

fulcior, hoc totum fictum adminiculum excusationis accipio, dum, in

tanti iam discursione temporis, peregrinum in solitudine nuntium, aura

prosperior, ad nostrum, quo degimus, potuit emisperium transmisisse.

Quidquid sit autem, mi frater, dum sanum, quod oro, barbara natio te servabit,

spem bonam in omnibus, et successus prosperos colligo supponendos.

Tu igitur, ex assuetudine quam sortiris in patria, cuncta pro te, quam

pro me etiam – sicut credo – sollicitus et diserte pertractans, statum et

processum tuum super omnibus, frequenter, abiecto tedio, mihi scribas.

p. 82

60

Fratri suo magistro M. Nicolaus de Rocca.

Presentium baiulo legatio plena commissa est, ut legantis vobis intrinseca

clavis misterio verbalis aperiat et intercedentis lingue vivacitas

audeat quod calami forte remissio non presumpsit. Coram oculis suis,

quelibet velamenta deposui et usque ad interulam, ut testimonium de

visu perhibeat, me nudavi. Nichil ergo sequitur aliud quam quod

paterna fraternitas, que de interpretis ore connicierit, vera disiudicet et

memorie thesaurarie recommendet.

p. 83

62

Domino … Nicolaus de Rocca.

p. 84

Ut te familiariter alloquar, ultra quam dici valeat me nuper obitus …

nuntiatus afflixit. Doleo, quippe, dum eius obsequia, que mihi grate multotiens

collata rememoro, subtracta iam video. Doleo dum subito perdidisse

videor, quem ardenter amavi. Doleo etiam, quod me pungit acerbius,

dum parentis utriusque subsidio pupillos iam sentio destitutos. Sed cum

morbus huiusmodi, qui reparationis unguenta non recipit, ad cautiorem

nepotum meorum custodiam ardentius me accendat, ipsos tibi, tamquam

alteri mihi, confidenter et affectuosissime recommendo, ut circa ipsorum

curam non solum doctoris geras officium, sed patris et patrui partes assumas.

Eos igitur usque ad reditum meum, quem proximiorem tibi polliceor

quam credatur, continue visites quinimmo ipsorum moribus curiosus

obsistas. Eos sapienter ammoneas, immo que bona videris studiosus

iniungas, eos docendo prospicias, quin potius moribus virtuosis informes.

In nullo etenim tuum mihi gratius monstrare posses affectum, quam si

circa ipsorum curam appareas operosus.

63

Magistro Marino fratri suo Nicolaus de Rocca.

p. 85

Post salubrem reditum capitis et membrorum, quibus ex itineris

aggressione tam dubii viatorum corda formidine non carebant, volui iam

frequenter, reductus in patriam, nuntios vobis et scripta dirigere, ut

mutue saltem salutis opibus inter se fraterna caritas foveretur. Sed, dum

nichil novum nec nuntiatione scriptibile dudum ex temporis brevitate

suppeteret, quievit, licet non segniter, calamus et nunciorum sollicitus

distuli missionem. Nunc autem, aliquam ministrante dierum decursione

materiam, noveritis, quod nobis omnibus per Dei gratiam sospitas corporalis

arridet et violentis ventorum flatibus obsidentisque nivose stationis

impulsibus omni quo possumus subsidio repugnamus. Nepotes nostros,

pridem in ieiunio quatuor temporum apud Aquinum, ubi populosa

convenit multitudo rasorum, episcopus noster affectuose potius quam

effectuose recepit. Quibus, dato caracteris primo signaculo, mandavit ut

sequenti die post festum … presentiam suam fiduciose repeterent, ut

reliquos omnes minores ordines et placiture vobis et mihi provisionis

sue gratiam reportarent. Sed nescio si variaverit mores cum tempore:

missos ad eum iterum pueros vidit hylariter et, minoribus eis datis ordinibus,

nichil de preterita promissione peregit. Retulerunt tamen cum

rasura circumcisorum crinium verba tantummodo, quibus habundare

consueverunt pectora prelatorum: videlicet quod nichil dabile vacat ad

presens; sed quam cito se sibi oportunitas offeret, eis libentissime

providebit.

p. 86

64

Suo N., N. de Rocca.

Inter alia mea negotia quibus curiose te credo sollicitum – recepistis.

65

Nicolao nepoti suo Nicolaus de Rocca.

Quantumvis aliena te regio ceperit, studere debes eorum semper cum

quibus tua conversatio fuerit prudenter accomodare te moribus, et animum

universis ac singulis informare nativum. Nec de rerum novitate

montanus obstupeas, vel hominum ritus insolitos novitius admireris, sed

cum totus mundus sapienti sit patria, sic omnium mores amplectere, ut

etsi non sis, saltem sapienti similem te figures. Mei autem si habes, sicut

te dicis habere, memoriam, verba mea tecum et infra te ipse recogites, ut

inter cetera domino tuo studiose sis subditus et quicquid tibi dicat aut

faciat, dici seu fieri semper extimes ad doctrinam.

p. 87

66

Nicolao nepoti suo Nicolaus de Rocca.

Si Aversam, pro incumbentibus tibi negotiis, profecturus accingeris,

letor te id et quelibet alia vite curricula consulte disponere, laudabilis utinam

exitus feliciter habitura profectum. Ad cuius itineris salubrius peragendi

subsidium, si equos nobis fortune beneficio ad laboris vehicula

subeunda dimissos prevides oportunos, unum vel duos accipias, prout in

profecturo navitas et in remansuro commoditas persuadet.

68

Nobili viro domino … Nicolaus de Rocca.

p. 88

Ut nostre dilectionis unio per concessos nobis de novo filios confirmetur,

sexui mihi crescenti femineo volens de coniugio providere, vestrum

filium postulo sibi virum. Super quorum futuro connubio ut scribentis

certificetur intentio, illius cui scribitur intrinsecum propositum reseretur.

p. 90

72

Amico suo Nicolaus de Rocca.

Ex utero littere quam misistis, diligentis lectoris aviditas diligentem

p. 91

amici collegit affectum, dum, suggesta per me vobis precamina, in oculis

exauditionis fabricam digessistis. Ex fetu veruntamen, quem lecta litterula

vestra gerebat in utero, dum obstetricis instantia stringentis fascie

removisset involucrum, novelli problematis oppositiones invenit, vultis

siquidem telam venusti dictaminis de amatorio stilo me texere et novas

inter se scribentium adaptare personas. Sed rogati torpens ingenium duplicis

rationis exceptio prepedivit: prima quod temptantis oratoris intentio,

domesticis circumsepta negotiis, ad ordiendam ornati telam dictaminis

manus habebat inhabiles; secunda quod vulnus expositum medentis quantacumque

sollertia curare non potuit, dum precurrentis casus et cause primitias

ignorabat. Dubitavit etiam lingue torpentis officium in actum

erumpere, ubi temptationis obiecte potius quam petiti consilii signa

coniecit. Ex his igitur causis excusata scribentis affectio, precibus preces

accumulat, ut sic negotiorum meorum procuranda commoditas vestre sollicitudinis

habitum promptum accipiat, sicut in vestro recto gratitudinis

ordine me cupitis invenire paratum.